সাধু ভালেনটাইন ধার্মিক ছিলেন। তাঁর ধৈর্য ও সহনশীলতা আজকে অনুসরণীয় দৃষ্টান্ত। কারণ “অহিংস” উপায়ে অধার্মিকতা ও অন্যায়-অবিচারের নিরসন সম্ভব। খ্রিস্টীয় শিক্ষা হচ্ছে মন্দতাকে উত্তমতা দিয়ে পরাজিত করা। এ উপায়ে একটি সমাজের পরিবর্তন খুব ত্বরান্বিত হয়। ব্যক্তি যদি এক এক করে ভালো হতে থাকে, প্রতিশোধ নেওয়ার আকাঙ্ক্ষা বাদ দিতে পারে, আর সমাজে আদর্শ সৃষ্টি করতে পারে, মন্দ ও দুষ্টরা দ্রুত পরিবর্তিত হবে। দুষ্টরা অধার্মিক কাজ করতে নিরুৎসাহিত হবে, আর অন্যায় করার সাহস পাবে না। অধার্মিক যতই শক্তিশালী হোক না কেন, ধার্মিকতা ও ন্যায়বিচারকে ভয় পায়। সমাজের অশান্তি ও অন্যায় সবকিছু ঈশ্বর দেখছেন। তিনিই আসল ও সর্বশেষ বিচারক। আমরা ঈশ্বরে বিশ্বাস করি, অথচ তাঁর শিক্ষা পালন করব না, তা হতে পারে না। তাঁর বাক্যের প্রতি বাধ্যতাই তাঁর প্রতি আমাদের বিশ্বাসের প্রকাশ।